Folketing
2001-01-23

Det er ikke nogen enkel opgave; den er oven i købet, så vidt jeg kan vurdere, temmelig besværlig, og den kan aldrig undgå at blive vilkårlig i et vist omfang. Vi kan i hvert fald ikke opnå en ordning, der giver millimeterretfærdighed på dette område. Til gengæld er jeg helt overbevist om, at en ren blank cd-afgift ikke giver den rigtigste løsning. Det vil give grænsehandelsproblemer og andre vanskeligheder. Derfor er det godt, at udvalget er nedsat for at finde en fornuftig løsning. Jeg vil gerne understrege behovet for, at man finder en fornuftig løsning, og at man finder den så hurtigt, det overhovedet er gørligt. Den ordning skal være effektiv og som sagt gerne komme så hurtigt som muligt. Vi skal nemlig også med den ordning, vi har her, sikre, at der i fremtiden er masser af ophavsmænd og -kvinder, der kan give os gode oplevelser. Så skal jeg her til slut tilføje, at partiet Det Radikale Venstre også kan støtte lovforslaget.